करीना कपूर खान ने करण जौहर की आगामी फिल्म ‘शुद्धि’ के लिए असीमित समय का अनुबंध किया है। अनुमान है कि उन्हें लगभग दो सौ दिन की शूटिंग इस ऋतिक रोशन अभिनीत फिल्म के लिए करनी है। प्राय: एक औसत बड़ी फिल्म के लिए नायिका के पचास दिन ही लगते हैं, अर्थात करीना एक फिल्म के पारिश्रमिक में चार फिल्मों का काम करने जा रही हैं। ज्ञातव्य है कि उन्होंने कुछ वर्ष पूर्व करण जौहर की शाहरुख खान अभिनीत ‘कल हो ना हो’ इसलिए मना कर दी थी, क्योंकि उन्हें उचित मुआवजा नहीं दिया जा रहा था, जबकि निर्माता नायक को उसका पूरा मेहनताना दे रहा था।
नायिका को दोयम दर्जे की नागरिक समझे जाने के खिलाफ यह उनका विद्रोह था, परिणामस्वरूप आदित्य और करण की पांच भव्य फिल्में उनके हाथ से निकल गईं। छोटे निर्माताओं के साथ भी वे फिल्में करती रहीं और एक दिन करण जौहर और उनमें समझौता हो गया। दरअसल, इस उद्योग में असाधारण प्रतिभा के सामने सबको झुकना पड़ता है। दूसरा पक्ष यह है कि करीना को भी समझ में आ गया कि शिखर सितारा और सफल बैनर की फिल्में करने से विज्ञापन फिल्मों में खूब कमाई वाले अवसर मिलते हैं।
कुछ ही समय पूर्व करीना कपूर को संजय लीला भंसाली की ‘रामलीला’ पसंद आई थी, परंतु भंसाली द्वारा अधिक समय मांगने पर उन्होंने फिल्म में काम करने से मना कर दिया था और आज वे करण जौहर को अधिक समय देने को तैयार हो गई हैं और आर्थिक क्षति भी सहन करने को तत्पर हैं, जिसका असली कारण है नायक ऋतिक रोशन। ज्ञातव्य है कि ऋतिक रोशन की पहली फिल्म ‘कहो ना प्यार है’ की नायिका भी करीना ही थीं और दस दिन दोनों ने साथ काम भी किया था।
पानी के एक जहाज में पंद्रह दिन की शूटिंग थी और करीना की मां बबीता चाहती थीं कि उनकी बेटी के लिए अलग मेकअप मैन लिया जाए और राकेश रोशन की कंपनी में हमेशा सभी सितारों के लिए एक ही मेकअप मैन का रिवाज था, क्योंकि राकेश रोशन को फिजूलखर्ची कतई पसंद नहीं। बबीता हमेशा जिद्दी रही हैं और राकेश रोशन सिद्धांत पर अडिग, अत: करीना फिल्म से हटा दी गईं। करीना और ऋतिक ने सुभाष घई की यादें तथा करण की ‘कभी खुशी कभी गम’ में साथ काम किया और करीना को ऋतिक से बेइंतिहा प्यार हो गया। वह उन दिनों बौरा-सी गई थीं, जिस कारण ऋतिक की पत्नी ने संभवत: अपनी नाराजगी जाहिर की। ऋतिक अत्यंत अनुशासित व्यक्ति हैं और सुजान उनकी बचपन से ही प्रेमिका रही हैं। उनकी जिद से ही यह शादी हो पाई । ज्ञातव्य है कि सुजान फिरोज खान के भाई संजय खान की बेटी हैं। बहरहाल पत्नियों की अनिच्छा प्राय: कानून की तरह सिद्ध होती है। अनेक अफसर और मंत्री भी अपनी पत्नियों से शासित हैं।
hin_Deva hin_Deva hin_Deva hin_Deva